› Neka pecha suwábaga ꞌemi ꞌyágó ye rejcholi.
Neka ꞌla machí alué napu ne chaꞌpíligo napurigá neꞌchí oyéramala.
Aba alarigá ikimeli júkuru napurigá anílige Onorúgame raꞌichálila ꞌwe ꞌya.
Regá anile:
«Alué napu neꞌchí si ajtile goꞌyá,
alueka ꞌma sairúgame gayénale jipe neꞌchí ꞌyuga.»
Neka ye raꞌíchali ruwíguru taꞌchó sébachi raweli.
Napuꞌlige sebasa ye raweli ꞌliko ꞌemi abéchigo ꞌla námamala ne ko alué napu senibí bejtégame ju.
Neka ꞌla bijchiá aníguru.
Napuꞌlige bilé rió oyérasa napu ne jula,
pe aꞌchigóriga ju napurigá oyérilia neꞌchí,
ꞌlige bilé rió neꞌchí oyérasaká,
pe aꞌchigóriga ju napurigá Onorúgame oyérilia,
alué napu neꞌchí júlale.
ꞌLige napuꞌlige ꞌma raꞌichasa ye raꞌíchali,
asíriga seweka asíbale Esusi.
ꞌLige ꞌla maꞌchígime anele:
―Neka ꞌwe aꞌlá bijchiá ruwíguru,
ꞌemi makué oká neꞌchí oyérame bilé júkuru neꞌchí saíla niraga gainámili.
ꞌLige alué Esusi oyérameka aꞌnagupi eꞌnénale aꞌbopi,
tabilé machile alué olagá anió Esusi.
Bilé alué makué oká rió Esusi oyérame napu Juani anilime nile napu Esusi ꞌwe galélige,
alueka Esusi si goꞌyá asale.
Simoni Pegro sekate raꞌíchale Juani ꞌlige anele:
―Ruké chieri ka alué rió napu Esusi saíla gainamio.
ꞌLiko alué Juani abéchigo aꞌbé asíbale napu asálige alué Esusi,
ꞌlige rukele:
―Mué Waꞌlula,
¿chieri júkó?
ꞌLige Esúsika anile:
―Peꞌtá baní saꞌnabáchamala ne,
ꞌlige alué napu kógira ne,
alué rió ju napu ne saíla gainámala.
ꞌLiko alarigá ꞌsile,
baní saꞌnabáchale,
ꞌlige alué Jurasi ꞌyale,
alué Simoni Iskariote inolá.
Abiéniko neraga Jurasi baní goꞌsá,
Remónisi alawala yati neraga pachágana Jurásichi bajkile.
ꞌLiko Esusi anele alué Jurasi:
―Alué napu mué ꞌsímili ju,
ꞌwe yati oláwagó.
Alué aminá jareka napu ekí goꞌyá mochílige tabilé ꞌwesi námale alanime ko alué raꞌíchali Esusi raꞌichálila.
Alué Jurasi nile repume alué makué oká Esusi oyérame enomila.
Alekeri jaré mayele júliga anió Esusi alué rió napurigá ralimela bilé tábiri alé piéstachi oꞌtowame,
o napurigá goꞌame ꞌyawa ralámuli tabilé nígame.
Napuꞌlige alué Jurasi goꞌsá alué baní,
yati simile.
ꞌMa rukó nile.
Abé weꞌliko napuꞌlige Jurasi ꞌma simisá,
Esusi anile:
―Ne júkuru alué rió napu nawágame ju ꞌpa rewagáchika napurigá rió neraga,
jipe asíriga ꞌla etémala ꞌemi aliena ꞌla semá ꞌsime ko ne.
Alué nóchali napu ne nocha,
ralámulika etémala ꞌwe aꞌlá semáriga nochio Onorúgame.
ꞌLige ralámuli ꞌwe aꞌlá nirásaká Onorúgame etega ꞌwe aꞌlá semáriga nóchachi ne,
ꞌliko Onorúgame ꞌwe aꞌlá niraga etémala neꞌchí,
ne napu nawágame ju ꞌpa rewagáchika napurigá rió neraga.
ꞌLige Onorúgame ꞌwe yati gatémala ye ꞌnátili.
Neka ꞌwe galé ꞌemi napurigá ne boꞌné ꞌkúchila neraga.
ꞌMa pecha weꞌlisi asimeli júkó ne ꞌemi ꞌyuga.
ꞌÉmika neꞌchí ꞌyaga eꞌyénimili júkuru,
nobi tabiléchigo gainámalagó simiba alé napu simeli ju ne.
Neka ꞌwe ꞌya anéturu ye raꞌíchali alué eꞌwélala jurío,
jípeko ꞌemi ruyéguru ne.
Neka nuebo nulalí nejíguru:
ꞌWe aꞌlá niraga járilime júkuru ꞌemi aꞌbopi,
ꞌlige ꞌwe aꞌlá niraga járilime júkuru uché jaré ralámuli.
Neka asíriga ꞌla galegá eteme kéturu ꞌemi.
Alarigá ꞌla galegá eteti kárékuru ꞌemi aꞌboi aꞌnagupi.
ꞌEmi ꞌla galegá eꞌyénasaká aꞌbopi ꞌlige ꞌla niraga ꞌliko ralámuli jena wijchimoba mochígame ꞌla machimela ꞌemi ꞌla neꞌchí oyérame ko.
Napuꞌlige Esusi anílige tabilé gainamio simiba ralámuli napu simeli nílige boꞌné,
ꞌlige Simoni Pegro Esusi rukele:
―Mué Waꞌlula,
¿koche simé olá mué?
ꞌLige Esúsika nejele:
―Napu simé olá ne,
tabilé gainámala mué neꞌchí najatia.
Pe abé iꞌlibeko najátamala mué neꞌchí.
ꞌLiko Pégroka anele:
―¿Chonigá tabilé najátawa mué jipe?
Tabilé chéré rekó meꞌliruge ne,
neka abirigá ꞌwe aꞌlá listo ajtíkuru mué si simea.
ꞌLige Esusi nejele:
―¿ꞌLa bijchiá listo ajtí mué napurigá meꞌliboa mué neꞌchí guꞌírame kóriká?
Neka taꞌmé mayé nili.
Neka ꞌla bijchiá aníguru.
Beꞌlí beꞌá oꞌtolí taꞌchó sinachi,
tabilé machióriméla mué neꞌchí baisá neraga.